
Grozījumi Nodokļu un muitas policijas likumā
Izdarīt Nodokļu un muitas policijas likumā (Latvijas Vēstnesis, 2024, 226. nr.) šādus grozījumus:
1. Izteikt 2. panta pirmo daļu šādā redakcijā:
"(1) Nodokļu un muitas policija ir iekšlietu ministra pārraudzībā esoša tiešās pārvaldes iestāde."
2. Aizstāt 14. panta pirmās daļas 1. punkta "c" apakšpunktā vārdu "Finanšu" ar vārdu "Iekšlietu".
3. Izteikt 15. panta pirmo daļu šādā redakcijā:
"(1) Nodokļu un muitas policija ir valsts informācijas sistēmas – Integrētās riska informācijas sistēmas – pārzinis. Šīs informācijas sistēmas mērķis ir nodrošināt informācijas uzkrāšanu un apmaiņu par konstatētiem un iespējamiem likumpārkāpumiem valsts ieņēmumu un muitas lietu jomā noziedzīgu nodarījumu atklāšanai un organizētās noziedzības apkarošanai."
4. Papildināt pārejas noteikumus ar 4., 5., 6., 7., 8. un 9. punktu šādā redakcijā:
"4. Lai nodrošinātu Nodokļu un muitas policijas darbības nepārtrauktību un valsts budžeta līdzekļu racionālu un efektīvu izmantošanu, Valsts ieņēmumu dienests līdz brīdim, kad Iekšlietu ministrijas Informācijas centrs pārņem Nodokļu un muitas policijas informācijas tehnoloģiju pakalpojumu nodrošināšanu, bet ne ilgāk kā līdz 2027. gada 31. decembrim sniedz Nodokļu un muitas policijai informācijas tehnoloģiju pakalpojumus lietotāju pārvaldības, informācijas un komunikācijas tehnoloģiju infrastruktūras, kā arī informācijas sistēmu pārvaldības un uzturēšanas jomā, pamatojoties uz savstarpēji noslēgtu vienošanos. 
5. Korupcijas novēršanas un apkarošanas birojs izmeklē Nodokļu un muitas policijas ierēdņu un darbinieku izdarītus noziedzīgus nodarījumus, ja tie saistīti ar korupciju, līdz brīdim, kad Ministru kabinets atbilstoši šā likuma pārejas noteikumu 3. punktam ir izvērtējis iespējamos risinājumus Nodokļu un muitas policijas iekļaušanai Iekšlietu ministrijas iestāžu sistēmā un iesniedzis Saeimai nepieciešamos likumprojektus reorganizācijas īstenošanai.
6. Lai nodrošinātu Nodokļu un muitas policijas grāmatvedības uzskaites un personāla lietvedības informācijas sistēmas pakalpojumu saņemšanas nepārtrauktību, Valsts kase turpina sniegt Nodokļu un muitas policijai grāmatvedības uzskaites un personāla lietvedības informācijas sistēmas pakalpojumus. 
· 
· 7. Lai nodrošinātu Nodokļu un muitas policijas darbības nepārtrauktību, līdz attiecīgās starpresoru vienošanās noslēgšanai Valsts ieņēmumu dienestam nodrošināt Nodokļu un muitas policijai piekļuvi Valsts ieņēmumu dienesta informācijas sistēmās esošajiem datiem.
· 
· 8. Lai nodrošinātu Valsts ieņēmumu dienesta muitas iestādes darbības nepārtrauktību, līdz attiecīgās starpresoru vienošanās noslēgšanai Nodokļu un muitas policijai nodrošināt Valsts ieņēmumu dienesta muitas iestādei piekļuvi Nodokļu un muitas policijas informācijas sistēmā esošajiem datiem.
9. Grozījums šā likuma 15. pantā par pirmās daļas izteikšanu jaunā redakcijā stājas spēkā 2027. gada 1. janvārī."
Likums stājas spēkā 2026. gada 1. janvārī.

